
1. Introducere 


În lucrarea de faţă ne-am propus să identificăm, să descriem şi să ilustrăm unul 
dintre fenomenele cel mai des întâlnite în presa vorbită şi scrisă: metacomunicarea. Ne- 
am oprit asupra câtorva talk show-uri realizate de Marius Tucă, la postul de televiziune 
Antena 1, pe diverse teme: 

1. Criza din coaliția de guvernământ (martie 2000; participanți: Marius Tucă, 
Octavian Paler şi Adrian Vasilescu) 

2. Bărbaţii şi femeile în societatea românească actuală (19 februarie 2001; 
participanţi: Marius Tucă, Mihaela Mihai, Gabriela Vrânceanu Firea, Paula Seling, 
Catinca Roman, Georgiana Pataichin) 

3. Achiziţionarea autobuzelor ecologice (20 februarie 2001; participanți: Marius Tucă, 
Aurelian Driga, Constantin Popescu). 

Materialul care alcătuieşte corpusul anexat a fost înregistrat şi apoi transcris. 


2. Talk show-ul — o provocare la adresa interlocutorului 


Am ales emisiunile jurnalistului Marius Tucă, pentru că, în general, ele corespund 
noțiunii de talk show! şi se disting prin faptul că moderatorul preferă teme tabu sau 
controversate, comportându-se, uneori, provocator sau agresiv cu anumiţi invitați. Un 
criteriu important în selectarea acestor talk show-uri îl constituie diversitatea temelor 
discutate, care ilustrează aspecte sociale, economice şi politice. Participanţii sunt aleşi după 
criteriul competenţei lor de a interveni în calitate de experți (ca oameni politici, magistrați, 
lideri sindicali, delegați ai unui corp socio-profesional, oameni de ştiinţă) sau după cel al 
statutului lor în raport cu tema. Rolurile instituţionale ale participanților, rolurile 
interactionale pe care ei înşişi şi le asumă în relația cu ceilalți, importanța temei pentru 
fiecare participant în parte, rolul moderatorului reprezintă factori importanți de care trebuie 
ținut cont în urmărirea secventelor metacomunicative în cadrul talk show-ului. 

Alcătuirea întrebărilor este esențială pentru structura talk show-ului şi este eficientă 
în sondarea vieţii profesionale şi/sau particulare a invitaţilor, fiind în acelaşi timp 
relevantă pentru personalitatea moderatorului”. Deşi este, în mod clar, guvernată de reguli 
şi centrată asupra unei teme, interacțiunea în talk show indică trăsături distinctive ale 
discursului conversational: schimbarea spontană a rolurilor de emițător şi de receptor, 
perechi de adiacenta initiate de participanți. Sistemul luărilor de cuvânt în talk show nu 
urmăreşte în mod constant ordinea prestabilită remarcată, de exemplu, în interviuri, unde 
întrebările intervievatorului alternează mereu cu răspunsurile intervievatului. Distribuţia, 
ocurenta secventiala şi aspectele metacomunicării reflectă natura duală a acestui tip 
special de discurs, deopotrivă institutional şi conversational. 

Discursul prezent în cadrul talk show-ului românesc este perceput ca un construct 
conversational şi ca o activitate instituţională”, fiind modelat de factori sociali şi culturali. 
Faptul că talk show-ul nu reprezintă un tip de discurs omogen este, de asemenea, reflectat 


în aşteptările, reacțiile şi interpretările diferite şi contradictorii atât ale publicului, cât şi 
ale analiştilor. 

În funcţie de statutul social, politic şi/sau cultural al invitaţilor (directorul general 
ROCAR, directorul general RATB, consilier al primului ministru, scriitor, directoarea 
Direcţiei Comunicare CNA, editor - prezentator la ANTENA 1, cântăreaţă, creatoare de 
modă, farmacistă), cât şi de starea de spirit a moderatorului“, discursul de tipul 
infotainment reprezintă un continuum, incluzând aspecte diverse, mai mult sau mai putin 
constituite ca norme de gen. 

Acest amalgam de discurs vorbit, discurs instituțional şi influenţe ale discursului 
scris (întâlnit cu precădere în limbajul participanților cu o educaţie şi o cultură 
superioare) este marcat de un fenomen omniprezent în scris şi în vorbire: enunţul 
metalingvistic. 


3. Metacomunicarea in talk show 


Fiind un fenomen care implica atat nivelul actional (reflectii ale vorbitorilor asupra 
codului pe care îl utilizează), cât şi nivelul interactional (comunicare verbală ce vizează 
înțelegerea şi reuşita schimbului verbal), metacomunicarea reprezintă rezultatul unui 
proces continuu de negociere între interlocutori, care pot urmări obiective diferite şi pot 
avea adesea interese divergente. 

Numite discurs de etichetare (engl. labelling discourse) (Francis, 1996: 83), 
enunturile metacomunicative sunt utilizate pentru a glosa, a controla sau a organiza, in 
cazul nostru, discursul vorbit, dar si discursul scris. Ele pun in evidenta fazele negocierii, 
momentele de contestare, divergentele de apreciere fie atunci cand se rediscută rolurile 
participanţilor, fie atunci când se repun în joc ipotezele şi achiziţiile discursului. Această 
practică metalingvistică se observă la interlocutorii prezenți în cadrul talk show-ului. 
Studiul conversatiilor şi dialogurilor înregistrate şi transcrise indică prezenţa enunturilor 
metacomunicative (Francis, 1996: 83-101) care, sub aspectul locutionar, sunt reprezentate 
de: 

— grupuri nominale: de exemplu, după părerea mea, după opinia mea, cu alte cuvinte, 
în sensul, de fapt, problemă, vorbe, în acelaşi punct, lucruri, subiectul, în concluzie, 
răspuns, întrebare, provocare, chestie, discuţie etc. care organizează discursul vorbit 
ŞI îi asigură coeziunea semantică; 

— grupuri verbale: ar trebui să spun în primul rând, am vrut însă să subliniez, dar unii 
spun cd, vreau mai târziu sa spun două vorbe, înainte de asta aş vrea să mă refer la 
criza asta, am vrut să continui şi să precizez că ..., pot să vă întreb, cred eu, vă 
înțeleg foarte bine când spuneţi că ..., ce-i reprosati, îmi permiteţi o replică, pot sa 
vă şi demonstrez asta, cert este însă că ..., eu vreau să vă declar cinstit, înseamnă 
că... am explicat foarte bine la început, hai să lăsăm glumele, hai să lămurim 
treaba, vedeți, merge, hai să... nu o scurtez, nu o țin prea mult, hai să rezumam, va 
repet în continuare, hai să vorbim, eu vreau să vă răspund, dar nu vorbeam de ce s-a 
încercat, hai să spunem lucrurilor pe ..., v-am spus, nu spun că, vom discuta despre 
bărbaţi şi despre femei, vorbim de, se spune, d-asta v-am invitat aici, ca fiecare să-şi 
spună punctul de vedere, dar ce înseamnă capul familiei, vreau să-i barfiti cât de 
tare puteți, vrei să continuăm, ceea ce spun eu nu este literă de Evanghelie, fiecare 
spune ceea ce gândeşte, mi-e greu să spun cine e capul familiei, eu zic să..., hai să 


vedem, dar discutăm etc. formate din verbe dicendi care introduc situația de 
comunicare fără a o evalua în mod explicit. Utilizând aceste verbe cu funcţie de 
glosare, locutorul transmite sensul literal al actului de vorbire, marcând atitudinea sa 
față de ceea ce se performează; 

— conectori pragmatici metacomunicativi din clasa adverbului, a căror funcție este să 
asigure legătura formală şi semantică dintre segmentele discursului, constituind unul 
din mijloacele importante de realizare a coeziunii textuale (anume, adică, apropo 
etc.). aceste etichete discursive numesc interacțiunea, clarifică şi explicitează situația 
la care se referă. 


3.1. Enunţul metacomunicativ şi funcţia de organizare a discursului 


3.1.1. Rolul moderatorului în procesul de monitorizare a interacțiunii verbale 


După anunţarea temei (Bărbaţii şi femeile în societatea românească actuală), a 
subtemelor (egalitatea între bărbaţi şi femei, femeile şi funcţiile de conducere, 
relaţiile de putere, locul de muncă şi comportamentul economic) şi prezentarea 
invitatelor, moderatorul, al cărui rol este acela de a stabili şi întreţine relaţiile interactive, 
acordă dreptul la cuvânt invitatelor sale: 


— Gabi, tu ai citit rezultatele sondajelor şi nu mi-ai spus. 

— Nu. (râde) Nu. Sincer. 

— Am înţeles. Cine vrea să... Adică, vă rog, să răspundeţi, n-aş vrea să intervin eu de 
fiecare dată. 

— Eu spun punctul meu de vedere, nu înseamnă că este...adevărul gol-golut. 

— Bun. D-asta v-am invitat aici, ca fiecare să-şi spună punctul de vedere. Am crezut că 
este punctul de vedere al soțului dvs. 


El intenţionează să dea mână liberă interlocutoarelor sale (cine vrea să ...), dar, 
recurgând la întreruperi (cu valoare pozitivă aici, deoarece locutorul îşi exprimă interesul 
fata de conversație), monitorizează interacțiunea, impunând o anumită ordine în 
desfăşurarea ei. Aceste enunturi metacomunicative apar în contextul in care colocutorii 
verifică înţelegerea reciprocă pentru prospectarea posibilităţilor de continuare a 
interacțiunii verbale. Prin structura lor stereotipă”, enunturile metacomunivative se referă 
direct la ceea ce s-a spus şi mai putin la conţinutul în sine decât la modul in care e 
transmis şi receptat: am înțeles, bun. 

Numite în teoria actelor de limbaj a lui Searle şi elemente de umplutură, enunturile 
metacomunicative introduse prin adverbul adică însoțesc, sub formă de inserări, ezitarile 
pe care locutorul le are cu privire la modul în care îşi concepe rolul de moderator şi 
accentuează corectările pe care el le aduce spontan. Adică este urmat de semnalul 
interactional vă rog, care funcționează ca apel adresat interlocutoarelor de a se implica în 
actul conversational, iar conjunctivul cu valoarea imperativa să răspundeţi exprimă un 
îndemn, act de vorbire care amenință imaginea negativă a colocutoarelor şi care este, 
totuşi, atenuat de performarea mai întâi a rugamintii. 

Gabriela Vrânceanu Firea performează un act asertiv prin care explică modalitatea 
de a înţelege argumentele expuse anterior: 


Eu spun punctul meu de vedere nu înseamnă că este ... adevărul gol-golut. 


Marius Tucă propune o nouă regulă a „jocului” conversational la care să participe 
toate invitatele: o singură întrebare să primească răspunsuri diferite, dacă este posibil, de 
la toate interlocutoarele. Iar activitatea de comunicare primeşte eticheta discursivă 
discuție, ceea ce presupune crearea unor premise care permit libertatea de expresie şi 
tintesc spre un schimb de păreri eficient prin renunţarea, în situația data, la perechea de 
adiacenta intrebare-raspuns, care devine întrebare - răspunsuri diverse şi personale. 


— Bun. D-asta v-am invitat aici, ca fiecare să-şi spună punctul de vedere. Am crezut că 
este punctul de vedere al soțului dvs. 

— Nu, nu este. 

— Deci nu este, da? 

— Da. 

— Bun. Haideti sa fie o discutie, sa nu pun eu intrebari la fiecare si... intervine cine vrea 
de câte ori vrea. 

3.1.2. Rolul participanţilor şi funcţia de organizare a discursului 


Argumentatia este prin excelență produsul situaţiei dialogale, ea putând fi construită 
şi prin inlantuirea replicilor. 

În următoarea secvenţă, moderatorul este cel care solicită în mod direct 
argumentatia: 


— Dar de ce vă acuză, domne, că vreți să distrugeti ROCAR-ul, că nu înţeleg? 

— Pentru că nu înţelege că l-am ajutat. I se pare că... Noi nici o clipă nu am spus că nu 
vrem autobuze ROCAR. 

— Care sunt argumentele lor? 


Cererea de argumentatie, prin care Marius Tucă urmăreşte organizarea 
schimburilor verbale, ghidând procesul de gândire a colocutorilor, facilitând prezentarea 
şi prin aceasta ajutând înțelegerea, eşuează, pentru că locutorul recurge la o strategie 
inadecvată — interlocutorului nu i se oferă libertatea de manifestare verbală —, care 
amenință în mod agresiv teritoriul eului. Astfel Constantin Popescu apelează la verbul 
potențial performativ folosit non-performativ: 


— Stati să vă spun ce... 
— Să vedem ce ne spune. 
— Stati să vă spun eu... 


adică enunturi care cumulează funcțiile de anunţ şi de specificare ilocutionara explicită. 

Aşteptările moderatorului sunt infirmate în momentul in care Constantin Popescu 
nu-i satisface expectatiile. Marius Tucă reacționează impulsiv, trecând de la acceptare şi 
bunăvoință la sarcasm şi iritare: 


— Da. 

— Pe dânsul il supără că noi îi batem la cap să facă produsul ca lumea, să fie autobuzul 
bun, Să nu se strice toată ziua, că e departe încă de ce am scris în caietul de sarcini şi de 
performanțele la care s-a angajat. 

— Nu v-am pus eu, domne, să scrieți în caietul de sarcini! 

— Păi, nu, că noi am pus. 


— Deci în primul rând sa vedem ce a spus domnul Popescu. Deci caietul de sarcini a 
făcut obiectul unei licitaţii. Deci caietul de sarcini l-a făcut R.A.T.B.-ul.În urma unei 
licitaţii internaţionale, cum şi domnul Popescu a spus înainte, noi am câştigat... 

— Licitatia, asa... 

— ...am câştigat licitația. Deci nu poate să spună domnul Popescu că suntem departe de 
caietul de sarcini. Deci n-are cum... 


Celălalt interlocutor intervine, încercând să se conformeze regulilor de coerență a 
discursului. Schimbul său verbal se deschide cu conectorul deci, care îşi pierde valoarea 
conclusivă, devenind, în fluxul conversational, un tic verbal supărător, şi se continua cu 
operatorul metadiscursiv temporal în primul rând, care reflectă logica unei gândiri 
ordonate. Aurel Driga este cel care răspunde aşteptărilor lui Marius Tucă, organizandu-si 
activitatea verbală în termeni de eficacitate comunicationala. 


3.2. Criza guvernamentală aflată sub semnul glosei 


În talk show-ul, având ca temă criza din coaliția de guvernământ, se discută 
cauzele care au determinat apariția crizei (de exemplu, mediocritatea unei clase politice) 
gi se încearcă glosarea acestui termen (criza este definită ca un bâlci sinistru, un circ, o 
comedie a scuzelor, o poveste). 

Enunţul metacomunicativ haideţi să vedem caracterizează rolul liderului 
instituțional (moderatorul), care încearcă să fixeze reperele discursului. Falsul imperativ 
haideţi să vedem este apelul adresat interlocutorului de a se implica în conversaţie şi 
apare în punctul strategic al procesului comunicational — se încearcă introducerea temei 
de dezbatere (criza guvernamentală ivită din reacțiile şi atitudinile de persoană neutră, 
independentă şi echidistantă ale primului ministru, Mugur Isărescu). Moderatorul nu 
insistă asupra unui fapt marcat de circularitate care ar împiedica desfăşurarea 
interacțiunii verbale: 


— Haideţi să vedem, nu mai insist, pentru că ajungem în acelaşi punct de unde am 
plecat. Eu tin la demnitatea domnului Isărescu fie şi numai pentru simplul fapt că e din 
Drăgăşani. Domnule Octavian Paler, dumneavoastră cum vedeţi această independenţă a 
domnului Mugur Isărescu? 


Enunturile metacomunicative delimitează digresiunile ce intervin în procesul de 
cooperare a interlocutorilor, evidențiind fazele negocierii. 

Încercarea de negociere a temei eşuează, deoarece interlocutorul refuză să 
continue conversaţia, amânând-o pentru un moment viitor neprecizat: 


— Despre teoria independenţei d-lui Isărescu, a neutralității şi a echidistantei vreau mai 
târziu sa spun două vorbe. 


Insă procesul negocierii se încheie cu acceptarea ofertei, venită din partea lui Octavian 
Paler, care propune revenirea la tema iniţială (criza): 


Înainte de asta aş vrea să mă refer la criza asta. 

Insertiile metacomunicative de natură subiectivă au valoarea de atenuare şi 
planificare a asertiunilor performate de Octavian Paler. În situaţia de fata, locutorul 
califică momentul de criză (este utilizat adjectivul abstract absurdă urmat de trei 


adjective având trăsătura [+uman] folosite „poetic” necuviincioasă, perversa si 
sinucigaşă), alegând voit aceşti termeni, care răspund nevoii sale imediate şi impulsive. 
El marchează foarte explicit interpretarea pe care doreşte să o dea, în instanța sa 
particulară de discurs. Locutorul revine asupra discursului său pentru a-l clarifica, a-l face 
mai accesibil interlocutorilor şi propune o nouă formulare a ceea ce a spus, pentru ca 
mesajul să fie înțeles de receptori: 


— Dar, după părerea mea, acesta a depăşit toate limitele bunului simţ. (...) Aceasta este, 
după părerea mea, principala barieră în calea integrării României. Nu se poate. E o 
batjocură, după opinia mea, toată această poveste. 


Aspectul politic supus dezbaterii este cel care îl determină pe acest participant să 
prezinte faptele subiectiv. 


3.2.1. Metacomunicarea - simptom al unei slăbiciuni 


Marius Tucă propune o altă subtemă (compatibilitatea sexuală a unui cuplu): Este 
important ca cei doi soţi să se potrivească sexual?, şi, in mod direct, o provoacă pe una 
dintre interlocutoarele sale să-şi exprime punctul de vedere, invocând statutul ei social: 


— Este important ca cei doi soți să se potrivească sexual? Uitaţi-vă la Paula! Paula-i 
nemăritată şi refuză să, adică să ... tind la întrebare, fiindcă se furişează de răspuns. 


Moderatorul încalcă principiile politetii negative (engl. negative face) (adjectivul 
nemăritată derivat cu prefixul ne-, frecvent în limbajul uzual, este reluat, într-un schimb 
verbal ulterior, cu scopul de a atenua atitudinea precedentă, prin sinonimul său, verbul a 
se căsători, într-o construcție negativă, specific limbajului oficial): 


— Eee]... 

— Adică eu să pot... 

— Să fie două jumătăţi care fac un întreg. 

— Da’ de ce faci mişto de mine? 

— Nu fac mişto, dar tu eşti, tu, tu încă nu te-ai căsătorit să vezi cum e cu compatibilitatea 
asta perfectă. 


Paula Seling nu este capabilă să răspundă atacului. Enunţul negativ performat de ea 
(Nu.) este ambiguu, pentru că nu precizează la ce se opune, lăsând posibilitatea unor 
interpretări diferite: 

— Nu este important ca cei doi soţi să se potrivească sexual. 
— Nu refuz să răspund. 
— Nu mă furişez de răspuns. 


sau utilizează negația ca şi cum s-ar simţi atacată şi se împotriveşte provocării, dar nu ştie 
să se apere. 

Enunţul metacomunicativ vreau să spun, care însoţeşte, de obicei, ezitările unui 
vorbitor asupra formei sale proprii de exprimare, îşi pierde funcția de glosare în acest 
context, devenind marcă a incoerentei ce trădează incapacitatea controlului 
conversational. Paula Seling repetă continuu acest enunţ: 


— Nu. Vreau să spun că, da, şi eu vreau sa spun că este foarte important şi mai vreau sa 
spun că ideal este, bineinteles, ca şi compatibilitatea să fie din toate punctele de 
vedere... 


care ajunge un clişeu lamentabil. Ea nu are o poziție clara fata de situația dată: da este 
semnalul interactional care umple un gol de gândire conversational. Paula se provoacă 
singură, iar părerile personale expuse eşuează în generalitati. 

Această incapacitate de a controla fluxul gândirii şi al vorbirii duce la blocarea 
intervenției verbale a locutorului. 


3.3. Enunţul metacomunicativ — marca de corectare a intervenţiei 
interlocutorului 


Enunţul metacomunicativ aş preciza conţine în mod explicit parafraza  dați-mi 
voie să spun şi eu ceva, cerere acceptată de interlocutor (Asga...), care semnalează 
interesul pentru informaţia ce va fi furnizată: 


— E evident că noi am prins un tren norocos, pe care nu-l meritam datorită 
performanțelor clasei noastre politice... 

— Aş preciza... 

— Aşa... 

— Nu numai primul tren, ci şi ultimul. 


Octavian Paler prezintă situația teribilă, în care trăiesc oamenii în România, ca pe o 
părere personală, nu înainte de a fi accentuat că, de fapt, starea actuală a populației este 
una îngropată în mizerie: 


— E evident că, după părerea mea, că în România oamenii rabdă în clipa de fata o 
situaţie teribilă. Mizeria e ca o plagă, cumplită. 


Această viziune apocaliptică va fi ameliorata în finalul unei alte intervenții a lui Octavian 
Paler: 

Si vreau să vă mai spus ceva, fapt, după părerea mea, foarte grav: ati remarcat în 
ultimele sondaje şi recunosc că eu mi-am schimbat părerea, întrucâtva despre poporul 
român, în sensul că e un popor cu un instinct foarte bun. 


Adrian Vasilescu înţelege gravitatea situaţiei şi încearcă să atenueze conflictul” 
(verbul este folosit la modul conditional optativ, iar substantivul exemplu etichetează 
enuntarea), menţionând o posibilă rezolvare: 


— V-aş da un exemplu, care poate să rezolve ceva. lată, astăzi primul ministru a fost în 
parlament să lupte împotriva unei legi care avea şi are... 


Răspunsul dat lui Adrian Vasilescu, marcat de prezența emfatică a enuntului 
metacomunicativ: Eu n-am spus nici o clipă, ca să fiu bine înţeles, repet, n-am spus nici O 
clipă că domnul Isărescu..., vine să corecteze reacția anticipată a interlocutorului. El 
explicitează modul în care trebuie înţelese spusele sale: 


După părerea mea, nu s-a comportat bine în această criză de la un anumit moment dat, 
în sensul că s-a purtat prea politicos şi că trebuie să pună piciorul în prag ca să 


răcorească puţin acele capete înfierbântate pentru că era în joc interesul Românei, nu 
era vorba de neutralitate. 


Explicatiile sunt marcate de prezența enunturilor metacomunicative, etichete 
discursive, unele echivoce (eu mi-am schimbat părerea, întrucâtva despre poporul 
român, în sensul că e un popor cu un instinct foarte bun.) care se referă la faptul că este 
mai important ceea ce se înţelege decât ceea ce se spune. 


4. Concluzii 


Enunţul metacomunicativ constituie un instrument util pentru descrierea şi 
înțelegerea procesului comunicativ. El permite observarea modului în care  locutorii 
conferă transparenţă fluxului conversational, la construirea căruia participă deopotrivă 
(maxima cantității şi maxima relevantei guvernează comunicarea cooperanta), face 
trimitere la un moment din trecut sau din viitorul interactional şi oferă posibilitatea 
realizării unui discurs coerent. 

Situatiile verbale de acord sau dezacord sunt puse în evidență de prezența 
enunturilor metacomunicative, frecvent întâlnite în talk show. Aceste enunturi 
îndeplinesc diferite funcții: 

— de glosare, incluzând cazul particular al corectării intervenţiei interlocutorului; 
— de control al înțelegerii; 
— de organizare. 

Enunturile metacomunicative care indeplinesc functii de glosare, apar atunci cand 
locutorul urmăreşte să atragă atenția receptorului asupra propriei sale păreri (după 
părerea / opinia mea ), comentând sau explicând anumiţi termeni cheie (ca, de exemlpu, 
criză), ceea ce echivalează, din punct de vedere funcţional, cu tematizarea. 

Nu întotdeauna este vorba de glosă veritabilă. În anumite cazuri, glosarea este vidă, 
enunţul metacomunicativ vreau să spun, devenind un parazit verbal. 

Funcţia de control a enunturilor metacomunicative, care intervine în discurs pentru 
a-i asigura viabilitatea, se realizează atunci când aceste enunturi nu se aplică la mesaj, 
nici la universul referential la care acestea se raportează, ci la condițiile interacțiunii 
verbale, la inteligibilitatea sa, la buna funcționare a acesteia. Ele permit colocutorilor să 
se asigure că mesajul este bine primit, înţeles sau să semnaleze dacă nu este aşa. 

Enunţurile metacomunicative organizează fluxul conversatiei, asigurând adecvarea 
la partener a comportamentului comunicativ şi mizând pe înţelegerea reciprocă succesivă. 

Etichete discursive, enunturile metacomunicative nu sunt deloc obligatorii, dar 
explicitarea pe care o aduc este resimțită ca un ajutor eficace pentru evoluţia controlată a 
discursului: pe de o parte, sub aspectul elaborării, iar, pe de altă parte, sub aspectul 
înțelegerii. 


NOTE: 


' Talk show-ul, tip de discurs fata in față, se caracterizează prin coexistenta funcției informative şi a celei 
de divertisment (engl. infotainment) (lie, 2001: 211). Această emisiune de cuvinte este structurată de 
dispozitive comunicationale care iau forma unei duble puneri în scenă, verbală şi vizuală. 

? Moderatorul îndeplineşte rolul de „provocator”; se ocupă cu prezentarea invitaţilor, repartizând timpul şi 
anunțând dreptul la replică a participanţilor după propria sa voință, provocând pe unii şi pe alții, temperand 


conflictele, păstrând tema inițială, permitaéndu-si să prezinte propria sa opinie, chiar să-i acuze pe unul sau 
pe altul dintre invitații săi. Ne situăm aici într-un univers al criticii şi al polemicii. 

? Este imposibil să se separe aspectul conversational de cel institutional specific talk show-ului: vorbirea 
uzuală dobândeşte adesea trăsături instituționale, iar discursul instituţional prezintă un puternic caracter 
conversational. 

* Pe lângă rolul de moderator (sub aspect institutional), gazda trebuie să joace rolul de persoană amuzantă, 
de moralist, de îndrumător, de terapeut, de arbitru şi de interlocutor, prin aceasta dezvăluindu-şi, deliberat 
sau nu, anumite fațete ale personalităţii (preferinţe, antipatii, simpatii etc.). 

> Aceste enunturi metacomunicative reiau tematic şi explicitează condiţiile care fac posibil schimbul verbal: 
— dauo forma comprehensibilă la ceea ce spune 

— includ interlocutorul în discursul său 

— verifică dacă el este pe punctul de a înțelege 

— asigură un contact sau chiar o înțelegere cu el 

— procedează astfel încât el să participe 

— este pe punctul de a înţelege intervenţiile lui. 

(Borillo, 1985: 53) 

* Vorbirea în contradictoriu constă în confruntarea a două sau mai multe puncte de vedere asupra unei 
probleme supuse dezbaterii pentru a se pune în lumină diverse aspecte ale temei tratate (încercând să se 
arate parțial adevărul), astfel încât cei care asistă la aceste confruntări pot să-şi construiască propriul 
adevăr. 


ANEXĂ 


1. Enunturi metacomunicative (Francis, 1996: 83-101) — reprezentate, sub aspect locutionar, de: 

— grupuri nominale: de exemplu, după părerea mea, după opinia mea, cu alte cuvinte, în sensul, de 
fapt, problemă, vorbe, în acelaşi punct, lucruri, subiectul, în concluzie, răspuns, întrebare, provocare, 
chestie, discuţie etc. care organizează discursul vorbit şi îi asigură coeziunea semantică; 


— grupuri verbale: ar trebui să spun în primul rând, am vrut însă să subliniez, dar unii spun că, vreau mai 
târziu să spun două vorbe, înainte de asta aş vrea să mă refer la criza asta, am vrut să continui şi să 
precizez că ..., pot să vă întreb, cred eu, vă înțeleg foarte bine când spuneți că ..., ce-i reprosati, imi 
permiteti o replică, pot să vă şi demonstrez asta, cert este însă că ..., eu vreau să vă declar cinstit, 
înseamnă că..., am explicat foarte bine la început, hai să lăsăm glumele, hai să lămurim treaba, vedeți, 
merge, hai să... nu o scurtez, nu o tin prea mult, hai să rezumăm, vă repet în continuare, hai să vorbim, 
eu vreau să vă răspund, dar nu vorbeam de ce s-a încercat, hai să spunem lucrurilor pe ..., v-am 
spus, nu spun că, vom discuta despre bărbaţi şi despre femei, vorbim de, se spune, d-asta v-am invitat 
aici, ca fiecare să-şi spună punctul de vedere, dar ce înseamnă capul familiei, vreau să-i barfiti cât de 
tare puteți, vrei să continuăm, ceea ce spun eu nu este literă de Evanghelie, fiecare spune ceea ce 
gândeşte, mi-e greu să spun cine e capul familiei, eu zic să..., hai să vedem, dar discutăm etc. formate 
din verbe dicendi care introduc situația de comunicare fără a o evalua în mod explicit. Utilizând aceste 
verbe cu funcţie de glosare, locutorul transmite sensul literal al actului de vorbire, marcând atitudinea 
sa fata de ceea ce se performeaza; 


— conectori pragmatici metacomunicativi din clasa adverbului, a căror funcţie este să asigure legătura 
formală şi semantică dintre segmentele discursului, constituind unul din mijloacele importante de 
realizare a coeziunii textuale (anume, adică, apropo etc.). aceste etichete discursive numesc 
interacțiunea, clarifică şi explicitează situaţia la care se referă. 


2. Rolul moderatorului în procesul de monitorizare a interacțiunii verbale 


M.T.: Gabi, tu ai citit rezultatele sondajelor şi nu mi-ai spus. 

G.V.F.: Nu (râde). Nu. Sincer. 

M.T.: Am înţeles. Cine vrea să... Adică, vă rog, să raspundeti, n-aş vrea să intervin eu de fiecare 
dată. 

G.V.F.: Eu spun punctul meu de vedere, nu înseamnă că este... adevărul gol golut. 

M.T.: Bun. D-asta v-am invitat aici, ca fiecare să-şi spună punctul de vedere. Am crezut că este 
punctul de vedere al soțului dvs. 

G.V.F.: Nu, nu este. 

M.T.: Deci nu este, da? 

G.V.F.: Da. 


M.T.: Bun. Haideţi să fie o discuţie, să nu pun eu întrebări la fiecare şi... intervine cine vrea de câte 
ori vrea. 


3. Enunţul metacomunicativ şi funcția de organizare a discursului 


M.T.: Care sînt argumentele dumneavoastră? 

C.P.: Stati să vă spun ce... 

M.T.: Să vedem ce ne spune. 

C.P.: Stati să va spun eu... 

M.T.: Da. 

C.P.: Pe dânsul îl supără că noi îi batem la cap să facă produsul ca lumea, să fie autobuzul bun, să 
nu se strice toată ziua, că e departe încă de ce am scris în caietul de sarcini şi de performanțele la care s-a 
angajat. 

M.T.: Nu v-am pus eu, domne, să scrieți în caietul de sarcini! 

C.P.: Păi, nu, că noi am pus. 

A.D.: Deci în primul rând să vedem ce a spus domnul Popescu. Deci caietul de sarcini a făcut 
obiectul unei licitaţii. Deci caietul de sarcini l-a făcut R.A.T.B.-ul. În urma unei licitaţii internationale, cum şi 
domnul Popescu a spus înainte, noi am câştigat. 


4. Criza guvernamentală aflată sub semnul glosei 


M.T.: Haideţi să vedem, nu mai insist, pentru că ajungem în acelaşi punct de unde am plecat. 
Eu tin la demnitatea dlui Isărescu fie şi numai pentru simplul fapt că e din Drăgăşani. Domnule Octavian 
Paler, dumneavoastră cum vedeți această independență a dlui Mugur Isărescu? 

O.P.: Despre teoria independenței dlui Isărescu, a neutralității şi a echidistantei vreau mai târziu să 
spun două vorbe. Înainte de asta aş vrea să mă refer la criza asta. Atunci când în România vor exista 
şcoli serioase de ştiinţe politice nu cred că se poate găsi un exemplu mai bun, excelent din punct de vedere 
didactic pentru a demonstra mediocritatea unei clase politice. Această criză a fost, după părerea mea, 
absurdă, necuviincioasă, perversă şi sinucigaşă. Ce rost a avut acest circ de aproape o lună în jurul 
unei demisii care putea fi rezolvată în 24 de ore? Ce rost a avut toată comedia scuzelor, care s-a jucat la 
un moment dat între liberali şi democrați, urechile liberale care au auzit nişte vorbe mai grele fiind ultragiate 
de nişte cuvinte totuşi uşoare... 

M.T.: ... regretabile. 

O.P.: ... ale dlui Basescu. Ce rol a avut intervenţia liberalilor, rolul de avocat din oficiu lamentabil pe 
care l-a jucat domnul V. Stoica, ce rol a avut toată povestea asta cu şantajul si de o parte si de alta? (...) 
Ce rost a avut, domnule consilier, de la un moment dat încolo, încăpățânarea primului ministru de a nu 
rezolva această criză care a fost cu spatele la realitatea jucată, o comedie, un bâlci sinistru, împotriva 
intereselor României? 


5. Metacomunicarea — simptom al unei slăbiciuni 


M.T.: Este important ca cei doi soţi să se potrivească sexual? (invitaţii vorbesc unii cu alţii). Uitaţi-vă 
la Paula! Paula-i nemăritată şi refuză să, adică sa... tind la întrebare fiindcă se furişează de răspuns. 

P.S.: Nu. Vreau să spun că, da, şi eu vreau să spun că este foarte important şi mai vreau să spun 
că ideal este, bineînţeles, ca şi compatibilitatea să fie din toate punctele de vedere... 

M.T.: Eeel... 

P.S.: Adică eu să pot... 

M.T.: Să fie două jumătăți care fac un întreg. 

P.S.: Da' de ce faci mişto de mine? 

M.T.: Nu fac mişto, dar tu eşti, tu, tu încă nu te-ai căsătorit să vezi cum este cu compatibilitatea asta 
perfectă 


6. Marcă de corectare a intervenției interlocutorului 


O.P.: E evident, domnule Vasilescu, că în acest moment România se află la o răspântie? 

A.V.: E mai mult decât evident. 

O.P.: Cred că e evident. Da. E evident că noi am prins un tren norocos, pe care nu îl meritam datorită 
performanțelor clasei noastre politice... 

A.V.: Aş preciza... 

O.P.: Aşa... 

A.V.: Nu numai primul tren, ci şi ultimul. 

O.P.: ...un moment norocos, acela de a fi invitaţi să aderăm la UE. E evident, după părerea mea, că 
în România oamenii rabdă în clipa de față o situaţie teribilă. Mizeria e ca o plagă, cumplită. (pauză). Ei, în 


acest moment, nu vă supăraţi, problemele economice cu problemele politice se cam amestecă. Nu pot fi 
disociate foarte, foarte limpede. (pauză). 

A.V.: V-aş da un exemplu, care poate să rezolve ceva. lată, astăzi primul ministru a fost în 
parlament să lupte împotriva unei legi care avea şi are... 

O.P.: Eu n-am spus nici o clipă, ca să fiu bine înţeles, repet, n-am spus nici o clipă că domnul 
Isărescu, de când a preluat mandatul de premier a stat degeaba şi că n-a făcut lucruri bune. După părerea 
mea, nu s-a comportat bine în această criză de la un moment dat, în sensul că s-a purtat prea politicos şi 
că trebuia să pună piciorul în prag, ca să răcorească putin acele capete înfierbântate pentru că era în joc 
interesul României, nu mai era vorba de neutralitate. Şi vreau să vă mai spun ceva, fapt, după părerea 
mea, foarte grav: ati remarcat in ultimele sondaje şi recunosc că eu mi-am schimbat părerea, întrucâtva 
despre poporul român, în sensul că e un popor cu un instinct foarte bun. 


Sursa: 


Televiziunea ANTENA 1, Bucureşti 

martie 2000 — Marius Tucă Show: Criza din coaliția de guvernământ 

19.02.2001 — Marius Tucă Show: Bărbaţii şi femeile în societatea românească actuală 
20.02.2001 — Marius Tucă Show: Achiziționarea autobuzelor ecologice 

Abstract 


The paper explores the functioning of the metacommunicative sequences in the talk shows, on 
the basis of the material provided by three TV programs whose host is Marius Tuca. 
Metacommunication involves two main types of activities: one at the actional level, which includes 
speakers’ reflections on the code they use and the other at the interactional level connected with the 
mutual dependence of the participants in a communicative exchange. Metacommunicative 
sequences in the talk shows can be highly manipulative, imposing certain interpretations, as well as 
shaping a positive image of some participants and discrediting the others. 


